CELEX: 52022DC0015
Language: bg
Date: 2022-01-13
Title: Предложение за ПРЕПОРЪКА НА СЪВЕТА относно мобилността на младите доброволци в Европейския съюз

ЕВРОПЕЙСКА КОМИСИЯ
            Брюксел, 13.1.2022
            COM(2022) 15 final
            2022/0006(NLE)
            
            Предложение за
            ПРЕПОРЪКА НА СЪВЕТА
            относно мобилността на младите доброволци в Европейския съюз 
            (текст от значение за ЕИП)
            {SWD(2022) 4 final}
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               Европейският съюз се гради на солидарността между неговите граждани и между неговите държави членки. Тази универсална и обща ценност ръководи неговите действия и осигурява необходимото единство за посрещане на днешните и бъдещите предизвикателства пред обществото, за преодоляването на които младите европейци могат да помогнат, като засвидетелстват своята солидарност на практика.
            
            
               Пандемията от COVID-19 оказа безпрецедентно въздействие върху образованието, заетостта, социалното приобщаване и психичното здраве на младите хора. Тя прекъсна възможностите за образование и заетост и много млади хора изпитват усещане за изолация, тревожност и депресия. Същевременно младите хора показаха междупоколенческа солидарност и подкрепа и голяма издръжливост, като положиха немалки усилия за смекчаване на последиците от пандемията. 
            
            
               В речта си за състоянието на Съюза на 15 септември 2021 г. председателят Фон дер Лайен обяви, че Европейската комисия ще предложи 2022 г. за Европейска година на младежта — „година, посветена на стойността на младите хора, които са посветили толкова много на другите“. Тя подчерта, че „Европа се нуждае от всички свои млади хора“. На 14 октомври 2021 г. Комисията представи проектопредложение за решение на Европейския парламент и на Съвета относно Европейска година на младежта (2022 г.). Една от целите на Европейската година е да се популяризират възможностите, които публичните политики на европейско, национално, регионално и местно равнище предлагат на младите хора за подпомагане на тяхното личностно, социално и професионално развитие.
            
            
               Европейският корпус за солидарност
                  1
                е единният инструмент на Съюза, предоставящ на младите хора възможности за доброволчество. На младите хора се предлагат многобройни възможности да участват в дейности за солидарност в широк кръг от области и да подкрепят националните, регионалните и местните субекти в усилията им да се справят с различни предизвикателства и кризи.
            
            
               Доброволчеството, както в Съюза, така и извън него, предоставя възможности за натрупване на богат опит в контекста на неформалното и информалното учене и способства за личностното, социално-образователното и професионалното развитие на младите хора, активното гражданство, гражданското участие и пригодността за заетост. Инициативността на младите хора е важен актив за обществото и за пазара на труда.
            
            
               Транснационалното доброволчество в ЕС има допълнително измерение, а именно подпомагането на общност в друга държава, повишаването на междукултурното разбирателство, ученето и работата на чужд език. Многоезичието, културното многообразие и адаптивността се ценят високо на европейския пазар на труда. 
            
            
               На 20 ноември 2008 г. Съветът прие Препоръка относно мобилността на младите доброволци в Европейския съюз („Препоръката на Съвета от 2008 г.“)
                  2
               . Десет години по-късно в своята резолюция за одобрение на Стратегията на ЕС за младежта (2019—2027 г.)
                  3
                Съветът прикани Комисията да предложи актуализация на Препоръката на Съвета от 2008 г. относно мобилността на младите доброволци в ЕС. 
            
            
               В Съобщението относно постигането на европейско пространство за образование до 2025 г.
                  4
                се подчертава, че „[н]еформалното учене, включително доброволческата дейност, спомагат за придобиването на житейски и професионални умения и компетентности. Необходимо е тези умения и компетентности да бъдат насърчавани, ценени и признавани изцяло.“ В него се подчертава също и че „все още обаче съществуват пречки пред трансграничната мобилност, свързана с доброволческа дейност, включително пред признаването от работодателите на резултатите от ученето.“ В съобщението се обявява намерението да се предоставят актуализирани политически насоки за преодоляване на правните, финансовите и административните ограничения, които все още пречат на младежката трансгранична доброволческа дейност и солидарност. С тези актуализирани насоки ще се подпомогне подобряването на приобщаването, качеството и признаването на трансграничния опит в рамките на Европейския корпус за солидарност. 
            
            
               В своята нова стратегическа рамка за европейско сътрудничество в областта на образованието и обучението с оглед на европейското пространство за образование и отвъд него (2021—2030 г.)
                  5
                Съветът потвърди като конкретен въпрос за действие в приоритетна област 1 насърчаването, оценяването и признаването на неформалното учене, включително доброволческата дейност, и повишаването на приобщаващия характер, качеството и признаването на трансграничните дейности за солидарност. 
            
            
               В доклада си от 14 октомври 2021 г. относно изпълнението на Стратегията на ЕС за младежта
                  6
                Комисията се позовава на своя преглед на Препоръката на Съвета от 2008 г. с цел по-нататъшна подкрепа на възможностите за мобилност и доброволческа дейност. В него се подчертава, че този преглед е актуален и навременен в контекста на пандемията и нововъзникващите приоритети, свързани с нея (здраве и безопасност на доброволците, солидарност между поколенията), и че е необходимо да се проучат нови форми на доброволчество, включително цифрово доброволчество и доброволчество, извършвано отчасти онлайн, отчасти на място.
            
            
               Препоръката на Съвета от 2008 г. има за цел премахването на пречките пред доброволчеството в Европа чрез повишаване на осведомеността, увеличаване на капацитета за предлагане на възможности за доброволчество, намаляване на пречките пред участието, особено на групи в неравностойно положение, както и подобряване на признаването на придобитите умения. В препоръката Комисията се приканва да подкрепи държавите членки чрез действия като взаимно обучение, предоставяне на стимули чрез програми за мобилност и създаване на онлайн портал за търсене и предлагане на възможности за доброволчество. По тези действия бяха взети мерки и вече са възприети като интегрална част от младежките дейности на ЕС. Повечето от точките в Препоръката на Съвета от 2008 г. все още са актуални и тяхното изпълнение следва да продължи. С актуализираната версия обаче следва да се отразят промените, настъпили от 2008 г. насам, включително:
            
            
               –наличието на доброволческа среда, развила се особено след стартирането на Европейския корпус за солидарност като основен източник на транснационални дейности за солидарност на младите хора на равнището на ЕС, както и нови национални схеми за доброволчество и услуги, също имащи транснационални елементи;
            
            
               –смущенията на мобилността, свързани с непредвидени обстоятелства (като пандемията от COVID-19), и необходимостта от защита и опазване на здравето, безопасността и сигурността на доброволците;
            
            
               –по-голямото признаване на факта, че доброволческият опит развива умения и компетентности, от които пазарът на труда се нуждае. Налице са нови инструменти за документиране и валидиране на учебните резултати, които спомагат за личностното, образователното, социалното, гражданското и професионалното развитие на доброволците и следователно за тяхната пригодност за заетост. Доброволческата общност и работодателите трябва да са напълно наясно с това;
            
            
               –необходимостта повече млади хора с по-малко възможности да могат да натрупат доброволчески опит;
            
            
               –демографските предизвикателства, включително застаряването на европейското население, което предоставя възможности за по-голяма солидарност между поколенията;
            
            
               –появата на нови тенденции в доброволчеството, като например цифровото доброволчество
                  7
                и „туристическото“ доброволчество
                  8
               ; 
            
         
         
            
               –нарастващите опасения относно въздействието върху околната среда и устойчивата мобилност.
            
            
               Пред транснационалното доброволчество в ЕС продължават да стоят множество пречки. Премахването или намаляването на тези пречки е от решаващо значение, за да се гарантира ефективното и ефикасно функциониране на програмата „Европейски корпус за солидарност“ и на сходните национални доброволчески програми в ЕС. Различните заинтересовани страни посочват, че сред най-големите пречки са:
            
            
               –разнородните национални административни и регулаторни рамки, уреждащи областта на доброволчеството;
            
            
               –липсата на практическа информация онлайн по въпроси като социалното осигуряване на транснационалните доброволци, социалноосигурителните права на доброволците, процедурите за кандидатстване за Европейска здравноосигурителна карта и др.
                  9
               ;
            
            
               –липсата на осведоменост относно стойността на доброволческия опит и недостатъчното използване на механизмите за валидиране на уменията, които даден доброволец придобива чрез доброволческа дейност;
            
            
               –липсата на възможности за доброволческа дейност за младите хора с по-малко възможности; 
            
            
               –неясните понякога правила за подкрепа и защита на доброволците, включително по време на криза като пандемията от COVID-19;
            
            
               –липсата на синергия между схемите на ЕС и националните схеми, насочени към транснационални доброволчески дейности.
            
            
               Целта на предложената препоръка на Съвета е:
            
            
               –да се способства за транснационалното младежко доброволчество като част от Европейския корпус за солидарност или други схеми на национално равнище; 
            
            
               –да се предложат политически насоки за подобряване на приобщаващия характер, качеството, признаването и устойчивостта на транснационалното младежко доброволчество;
            
            
               –да се способства за взаимното допълване между доброволческите схеми в държавите членки и Европейския корпус за солидарност; както и 
            
            
               –да се насърчи взаимното обучение и изграждането на мрежи в рамките на транснационалното младежко доброволчество.
            
            
               •Съгласуваност с действащите разпоредби в тази област на политиката
            
            
               
                  Предложението се основава на няколко значими политики на ЕС за младежта. В Стратегията на ЕС за младежта се очертава ролята на ЕС в областта на младежта и дейностите за солидарност. Тя обхваща сътрудничеството в областта на политиката на ЕС за младежта за периода 2019—2027 г. и насърчава участието на младите хора в демократичния живот. Тя подпомага също социалното и гражданското участие, доброволчеството и участието в дейности за солидарност и има за цел да гарантира, че всички млади хора разполагат с необходимите ресурси, за да участват в обществения живот. 
               
               
                  Създаден през 2016 г., от 2018 г. насам за Европейския корпус за солидарност съществуват отделен регламент и бюджет
                     10
                  . Европейският корпус за солидарност представлява единен механизъм за финансираните от ЕС дейности за солидарност в цяла Европа и дава възможност на младите хора да участват в дейности за солидарност в собствената им държава или в чужбина. С новия Европейски корпус за солидарност за периода 2021—2027 г. се поставя специален акцент върху приобщаването, отразен в наскоро приетата рамка от мерки за приобщаване на програмите „Еразъм+“ и „Европейски корпус за солидарност“ за периода 2021—2027 г.
                     11
                   Youthpass
                     12
                   е инструментът за признаване на неформалното и информалното учене, разработен за младежки проекти, осъществявани по линията на европейските програми за младежта, по-специално Европейския корпус за солидарност. Чрез сертификата Youthpass учебните резултати от участието в такива проекти могат да бъдат установени и документирани. 
               
               
                  Предложената препоръка на Съвета ще допринесе също и за:
               
            
            
               ·Европейската година на младежта — 2022 г.
                  13
               ;
            
            
               ·Европейското пространство за образование;
            
            
               ·стратегиите на ЕС за равенство и рамките на политиката за приобщаване, предназначени за конкретни дискриминирани групи и групи в неравностойно положение, приети в периода 2020—2021 г.: Плана за действие на ЕС за борба с расизма за периода 2020—2025 г., Стратегическата рамка на ЕС за равенство, приобщаване и участие на ромите, Стратегията за равнопоставеност на ЛГБТИК, Плана за действие за интеграция и приобщаване и Стратегията за правата на хората с увреждания
                  14
               .
            
         
         
            
               •Съгласуваност с други политики и програми на Съюза
            
            
               
                  Подкрепяното на равнище ЕС младежко доброволчество е свързано с други области на политиката от значение за младежта като образованието и обучението, заетостта, гражданството и демократичното участие, социалното приобщаване, интеграцията на мигрантите, опазването на околната среда и природата, действията в областта на климата, творчеството и културата и цифровизацията. Младите хора получават подкрепа по линия на множество програми и инструменти на ЕС, по-специално: 
               
            
            
               ·Европейския корпус за солидарност, който предлага на младите хора възможности да участват в дейности за солидарност в цяла Европа и в дейности, свързани с хуманитарна помощ по света; 
            
            
               ·програмата „Еразъм +“, която предлага възможности за транснационална образователна мобилност на младите хора и младежките работници и различни дейности за младежко участие; 
            
            
               ·подсилената Гаранция за младежта, която подкрепя младите хора с качествено предложение за работа, продължаващо образование, чиракуване или стаж в рамките на 4 месеца, след като останат без работа или напуснат системата на формалното образование, и 
            
            
               ·рамката за качество на стажовете, която е инструмент на ЕС за подобряване на качеството на стажовете и за борба със злоупотребите при стажовете, включително замяната на обичайните работни места в началото на кариерата.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Предложената препоръка на Съвета е в съответствие с членове 165 и 166 от Договора за функционирането на Европейския съюз (ДФЕС). 
               
               
                  Съгласно член 165, параграф 1 от ДФЕС Съюзът „допринася за развитието на качествено образование чрез насърчаване на сътрудничеството между държавите членки и, ако е необходимо, чрез подпомагане и допълване на техните действия, като напълно зачита отговорностите на държавите членки за съдържанието на учебния процес и организацията на образователните системи“. 
               
               
                  Целта на действията на Съюза съгласно член 165, параграф 2, пето тире от ДФЕС е „насърчаване на развитието на младежкия обмен и обмена на социално-образователни инструктори и насърчаване на участието на младите хора в демократичния живот на Европа“.
               
               
                  В член 165, параграф 4, второ тире от ДФЕС се предвижда, че за да се допринесе за постигането на целите, посочени в този член,
               
            
            
               ·Съветът приема препоръки по предложение на Комисията.
            
            
               
                  Съгласно член 166, параграф 1 от ДФЕС „Съюзът провежда политика на професионално обучение, която подкрепя и допълва действията на държавите членки, като напълно зачита отговорностите на държавите членки относно съдържанието и организацията на професионалното обучение.“ 
               
               
                  Целта на действията на Съюза съгласно член 166, параграф 2, трето тире от ДФЕС е „да улеснят достъпа до професионално обучение и да насърчават мобилността на обучаващите и обучаваните, и в частност на младите хора“.
               
               
                  В последната част на член 166, параграф 4 от ДФЕС се предвижда, че Европейският парламент и Съветът, по предложение на Комисията, приемат препоръки.
               
               
                  Инициативата не предвижда разширяване на регулаторните правомощия на ЕС, нито обвързващи ангажименти за държавите членки. Държавите членки решават, съгласно националните особености, как да прилагат настоящата препоръка на Съвета.
               
            
            
               •Субсидиарност (при неизключителна компетентност) 
            
            
               
                  Настоящото предложение е в съответствие с принципа на субсидиарност, предвиден в член 5, параграф 3 от Договора за Европейския съюз (ДЕС). 
               
               
                  Данните показват, че целите на предложеното действие не могат да бъдат постигнати в достатъчна степен чрез действия, предприети от държавите членки. Това се дължи на европейския мащаб на предложеното действие, чиято конкретна цел е да се преодолеят пречките пред транснационалното младежко доброволчество в Европа и да се засилят въздействието на Европейския корпус за солидарност и въздействието на други транснационални доброволчески схеми.
               
            
         
         
            
               
                  В съответствие с принципа на субсидиарност в предложението се очертават бъдещите стъпки за насърчаване на транснационалното младежко доброволчество в Съюза и се предлагат препоръки за тази цел.
               
            
            
               •
                     Пропорционалност
            
            
               
                  Настоящото предложение е в съответствие с принципа на пропорционалност, предвиден в член 5, параграф 4 от ДЕС.
               
               
                  Нито съдържанието, нито форматът на настоящата предложена препоръка не надвишават необходимото за постигане на нейните цели. Ангажиментите, които държавите членки ще поемат, са доброволни и всяка държава членка е свободна да реши кой подход да възприеме. Предложената препоръка зачита многообразието от форми на младежки доброволчески дейности в Европейския съюз.
               
            
            
               •Избор на инструмент
            
            
               
                  За да се допринесе за постигането на целите, посочени в членове 165 и 166 от ДФЕС, в Договора се предвижда Съветът да приема препоръки по предложение на Комисията. 
               
               
                  Препоръка на Съвета е подходящ инструмент в областта на младежта в случаите, когато ЕС отговаря за оказването на подкрепа, и често се използва за действие на европейско равнище в тази област. Като правен инструмент препоръката представлява израз на ангажимента на държавите членки към представените мерки и осигурява по-стабилна политическа основа за сътрудничество в тази област, като в същото време напълно се зачита компетентността на държавите членки в областта на образованието и младежта. Комисията предлага Препоръката на Съвета от 20 ноември 2008 г. относно мобилността на младите доброволци в Европейския съюз да бъде заменена с настоящата препоръка.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               
                  През 2015—2016 г. беше извършена оценка на Стратегията на ЕС за младежта и Препоръката на Съвета от 2008 г.
                     15
                   В нея се стига до заключението, че в препоръката се обръща внимание на някои от най-значимите и трайни проблеми и пречки пред транснационалното доброволчество, но също и че тя би могла да бъде по-амбициозна и по-добре свързана с действащите инструменти на ЕС за финансиране. 
               
               
                  По време на извършване на оценката необходимостта от по-добро признаване на доброволческия опит все още представляваше проблем, въпреки че препоръката допринесе за нарастващата популярност и признаване на сертификатите Youthpass и възможностите, предоставяни от онлайн платформата „Европас“. През 2015 г. включването на хора в неравностойно положение беше посочено като неотложен проблем, наред с кандидатстването за виза и отношението към мигрантите. Сред другите установени нужди бяха осигуряването на по-добро качество на доброволческите проекти, възможностите за стабилно финансиране и изграждане на капацитет на организациите и цифровизацията на доброволчеството. Държавите членки и младежките организации предприеха само ограничени мерки за увеличаване на възможностите със собствени ресурси (извън тогавашната Европейска доброволческа служба по линия на програмата „Еразъм +“). С течение на времето приоритетите на държавите членки се пренасочиха към борбата с много високото равнище на младежка безработица в резултат на финансовата криза, като в този контекст беше признато, че по-големите възможности за доброволческа дейност също биха могли да са от полза.
               
            
            
               •Консултации със заинтересованите страни
            
            
               
                  Оценката на Препоръката от 2008 г. и Стратегията на ЕС за младежта включваше проучвания сред заинтересованите страни и обществена консултация през 2016 г.
                     16
                   Доброволчеството беше обсъдено по време на „годината на вслушването“, проведена преди обновяването на Стратегията на ЕС за младежта. През октомври 2019 г. беше проведено проучване относно пречките пред дейностите за солидарност
                     17
                  , което включваше дискусии във фокус групи и допитвания до младежки организации и организации, занимаващи се с дейности за солидарност в цяла Европа, на които отговориха около 700 НПО. През пролетта на 2021 г. беше проведена обществена консултация
                     18
                  .
               
            
            
               •Събиране и използване на експертни становища
            
            
               
                  Проучването на PPMI Group, озаглавено „Отстраняване на пречките пред трансграничните дейности за солидарност“,
                     19
                   беше проведено между юни 2019 г. и януари 2020 г. Препоръките от проучването бяха предмет на работата на експертна група
                     20
                   от представители на държавите членки и основните организации на заинтересованите страни. Експертната група допълни доказателствената база за прегледа с примери и опит, събрани от административната практика и от коментарите на младежки и доброволчески организации
                     21
                  .
               
            
            
               •Оценка на въздействието
            
            
               
                  Като се има предвид, че предложените дейности допълват инициативите на държавите членки и са доброволни, както и предвид обхвата на очакваното въздействие, не беше извършена оценка на въздействието.
               
            
            
               •Пригодност и опростяване на законодателството
            
            
               
                  Не се прилага.
               
            
            
               •Основни права
            
         
         
            
               
                  Предложената препоръка на Съвета зачита основните права и спазва принципите, утвърдени в Хартата на основните права на Европейския съюз
                     22
                  , в която се признава, че солидарността е една от универсалните ценности, на които се основава ЕС. По-конкретно, в настоящото предложение са изцяло отчетени:
               
            
            
               ·член 8 (право на защита на личните данни), 
            
            
               ·член 14 (право на образование), 
            
            
               ·член 15 (свобода при избор на професия и право на труд), 
            
            
               ·член 21 (недискриминация), 
            
            
               ·член 26 (интеграция на хората с увреждания), 
            
            
               ·член 31 (справедливи и равни условия на труд) и 
            
            
               ·член 32 (забрана на детския труд и защита на работещите младежи) от Хартата.
            
            
               4.ОТРАЖЕНИЕ ВЪРХУ БЮДЖЕТА
            
            
               
                  За настоящата инициатива няма да са необходими допълнителни средства от бюджета на ЕС.
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
            
               
                  В подкрепа на изпълнението държавите членки следва да включват данни за напредъка в редовните актуализации, извършвани по линия на Стратегията на ЕС за младежта, по-специално като част от инструментите за планиране на бъдещите национални дейности. Комисията предлага да докладва относно използването на Препоръката на Съвета в контекста на работата по изпълнението на Стратегията на ЕС за младежта и на Стратегическата рамка за европейско сътрудничество в областта на образованието и обучението с оглед на постигането на европейското пространство за образование и по-нататък. 
               
            
            
               •Резюме на препоръката и на работния документ на службите на Комисията
            
            
               
                  В проектопрепоръката се предлагат насоки и действия, които държавите членки могат да предприемат, за да способстват допълнително за транснационалната младежка доброволческа дейност в цяла Европа. В нея се посочва ангажиментът на Европейската комисия да допълни и подкрепи действията на държавите членки в тази област. В придружаващия работен документ на службите на Комисията са описани многобройните доказателства в подкрепа на предложената препоръка.
               
            
            
               2022/0006 (NLE)
            
            
               Предложение за
            
            
               ПРЕПОРЪКА НА СЪВЕТА
            
            
               относно мобилността на младите доброволци в Европейския съюз 
               
            
               (текст от значение за ЕИП)
            
         
         
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 165, параграф 4 и член 166, параграф 4 от него, 
            
            
               като взе предвид предложението на Европейската комисия,
            
            
               като има предвид, че:
            
            
               (1)На 15 септември 2021 г. председателят Фон дер Лайен обяви в речта си за състоянието на Съюза
                  23
               , че Европейската комисия ще предложи 2022 г. за Европейска година на младежта — „година, посветена на стойността на младите хора, които са посветили толкова много на другите“. Наред с другото, Европейската година на младежта има за цел популяризирането на възможностите за младите хора, произтичащи от публичните политики на европейско, национално, регионално и местно равнище, с цел подпомагане на тяхното личностно, социално и професионално развитие в един екологичен, цифровизиран и приобщаващ свят.
            
            
               (2)Както се подчертава в Резолюцията на Европейския парламент относно последствията от COVID-19 за младежта и спорта (2020/2864 (RSP)
                  24
               , младите хора са в основата на мотивирани от солидарност дейности в отговор на потребностите на техните общности в контекста на пандемията от COVID-19, като се започне от водещи кампании за повишаване на осведомеността и се стигне до работа на първа линия като част от Европейския корпус за солидарност, както и други доброволчески инициативи.
            
            
               (3)Чрез доброволческите си дейности в рамките на Европейския корпус за солидарност и други схеми младите хора осъществяват на практика преамбюла на Договора за Европейския съюз (ДЕС), в който се подчертава желанието на подписалите го държави да задълбочат солидарността между народите на Европа, и член 2 от ДЕС, в който солидарността се посочва като една от ценностите, общи за държавите членки.
            
            
               (4)Опитът с Европейската доброволческа служба (1996—2018 г.) и Европейския корпус за солидарност, макар и успешен, показа, че е необходимо да се способства допълнително за транснационалното доброволчество. В този контекст Съветът призова за преразглеждане на Препоръката на Съвета от 20 ноември 2008 г. относно мобилността на младите доброволци в Европейския съюз („Препоръката на Съвета от 2008 г.“), за да се укрепи потенциалът на европейските младежки програми да достигат до младите хора и да подпомагат изграждането на общност
                  25
               . Това е посочено по-специално в приложение 4 към Работния план за Стратегията на ЕС за младежта за периода 2019—2021 г. Освен това в Доклада на Комисията относно изпълнението на Стратегията на ЕС за младежта от 14 септември 2021 г.
                  26
                се прави позоваване на прегледа на Препоръката на Съвета от 2008 г.
            
            
               (5)Повечето от въпросите, визирани в Препоръката на Съвета от 2008 г., все още са от много голямо значение и продължават да присъстват и в настоящото предложение. Актуализирането на Препоръката на Съвета от 2008 г. се налага поради няколко промени, настъпили от 2008 г. насам. Една такава важна промяна е стартирането на Европейския корпус за солидарност през 2016 г. и създаването на нови национални доброволчески схеми, също имащи транснационални елементи, които понякога предлагат много сходни възможности за младите хора. Със Стратегията на Европейския съюз за младежта за периода 2019—2027 г.
                  27
                държавите членки и Комисията се приканват, в рамките на съответните им области на компетентност, да търсят взаимно допълване и синергии между инструментите на ЕС за финансиране и националните, регионалните и местните схеми. 
            
            
               (6)В оценката на Стратегията на ЕС за младежта и Препоръката на Съвета от 2008 г.
                  28
                необходимостта от приобщаване на хората в неравностойно положение се определя като по-неотложен въпрос през 2015 г. в сравнение с 2008 г. Други потребности, които са установени, но не са разгледани в Препоръката от 2008 г., включват осигуряването на качеството на доброволческите проекти, възможностите за изграждане на капацитет на организациите и по-добрия мониторинг на изпълнението на препоръката. Експертна група представи допълнителни препоръки за политиката
                  29
               , обхващащи също така обмена на знания и изграждането на мрежи, достъпа до доброволчество, административните пречки, осведомеността, признаването, цифровото доброволчество и екологичния контекст, които послужиха за основа на предложената препоръка.
            
            
               (7)От 2008 г. насам последиците от кризите, например тези, които нарушават транснационалната физическа мобилност на доброволците, са тежки. Пандемията от COVID-19 подчерта колко е важно да се гарантират здравето, сигурността и безопасността на всички участници по всяко време, включително да се предвидят разпоредби за справяне с потенциалното въздействие на непредвидени обстоятелства. Освен това от дълго време понятието „транснационално доброволчество“ на практика се отнася изключително само до дейности, свързани с физическата мобилност на доброволците. С развитието на технологиите и под влиянието на пандемията от COVID-19 обаче се появиха нови тенденции в доброволчеството. Цифровото доброволчество разкри своя потенциал да допълва „стандартното“ доброволчество, предполагащо физическа мобилност, или дори да се превърне изцяло в алтернативна форма на доброволчество, особено за младите хора, които не са в състояние да пътуват физически. Междупоколенческото измерение на доброволчеството ясно показа значението му за посрещането на демографските предизвикателства пред нашето общество. Загрижеността за околната среда и изменението на климата заема челно място в политическия дневен ред на ЕС и трябва да бъде отразена в дейностите, които включват транснационална мобилност.
            
            
               (8)В Съобщението относно постигането на европейското пространство за образование до 2025 г.
                  30
                се подчертава значението на приобщаването, качеството и признаването на трансграничния опит в рамките на Европейския корпус за солидарност. Гаранциите за качеството на наличните възможности и осигуряването на подходяща подкрепа за участниците на всеки етап от техния доброволчески опит са предпоставка за това доброволческите дейности да са от полза както за общностите, така и за младите доброволци. 
            
            
               (9)Една от първите трудности, с които се сблъскват младите хора, интересуващи се от придобиването на транснационален доброволчески опит, е достъпът до лесна за ползване информация относно техния статут и права като доброволци на специално създаден за целта национален уебсайт, така че да могат да започнат своята транснационална доброволческа дейност, бидейки изцяло запознати с последиците от нея за социалноосигурителните си права в приемащата държава членка, както и в държавата членка на обичайното им местопребиваване
                  31
               . Съгласно Регламент (ЕС) 2018/1724 на Европейския парламент и на Съвета от 2 октомври 2018 г. за създаване на единна цифрова платформа за предоставяне на достъп до информация, до процедури и до услуги за оказване на помощ и решаване на проблеми Комисията и държавите членки вече са задължени да предоставят на гражданите на ЕС лесна за ползване онлайн информация относно правата, задълженията и правилата, установени в правото на Съюза и в националното право в областта на доброволчеството в друга държава членка
                  32
               . 
            
            
               (10)Много въпроси, свързани с транснационалната мобилност, не могат да бъдат решени само на национално равнище, тъй като в дейностите участват както изпращащите, така и приемащите държави членки. Рамковите условия, като например свързаните със социалноосигурителното покритие, могат да се различават в отделните държави членки и могат да представляват голяма пречка пред трансграничната мобилност. В Препоръката на Съвета от 2008 г. вече се призовава за разглеждането на „съответните разпоредби за социална защита чрез подходящите съществуващи форуми на ЕС с оглед максимално оползотворяване на възможностите, предоставяни от законодателството на ЕС и националните законодателства“. 
            
            
               (11)В съобщението на Комисията до Европейския парламент, Съвета, Европейския икономически и социален комитет и Комитета на регионите „План за действие относно интеграцията и приобщаването за периода 2021—2027 г.“
                  33
                се признава ролята на доброволчеството за интеграцията и приобщаването на хората с по-малко възможности. За много от тях доброволческите дейности могат да представляват най-достъпната възможност за участие в трансгранична мобилност. Гражданите на трети държави могат да срещнат административни и практически пречки пред трансграничното доброволчество, ако трябва да кандидатстват за виза за дългосрочно пребиваване или разрешение за пребиваване за целите на доброволческа дейност в друга държава членка.
            
            
               (12)Доброволческият опит предоставя на доброволците учебни резултати, които повишават тяхната пригодност за заетост. Съществуват национални рамки или рамки на ЕС (а именно Youthpass
                  34
                и Европас
                  35
               ), които подпомагат установяването, документирането и валидирането на учебните резултати от доброволчески дейности. В Препоръката на Съвета от 20 декември 2012 г. относно валидирането на неформалното и самостоятелното учене
                  36
                работодателите, младежките организации и организациите на гражданското общество бяха приканени да насърчават и улесняват установяването и документирането на резултатите от ученето, постигнати на работното място или при доброволчески дейности. В оценката
                  37
                на Препоръката на Съвета от 2012 г. бяха набелязани областите, в които са необходими допълнителни действия за постигане на целите на Препоръката на Съвета от 2012 г., за да се предостави на хората достъп до повече и по-добри възможности за валидиране, като им се даде възможност за достъп до по-нататъшно обучение и за пълноценно използване на техните умения в европейското общество и на пазара на труда. Доброволците са включени в Решението за Европас от 16 април 2018 г. сред неговите целеви групи.
            
            
               (13)Настъпилите от 2008 г. насам промени, данните за пречките пред транснационалното доброволчество и изготвените от експертна група препоръки за политиката във връзка с насърчаването на мобилността на младите доброволци дават основание за нова препоръка на Съвета относно доброволчеството с цел улесняване на транснационалната младежка доброволческа дейност и повишаване на нейното качество, както и насърчаване на взаимното обучение, изграждането на мрежи и синергиите между доброволческите схеми в държавите членки и Европейския корпус за солидарност.
            
            
               (14)Настоящата препоръка е в пълно съответствие с принципите на субсидиарност и на пропорционалност.
            
            
               ПРИЗНАВА, ЧЕ:
            
            
               1.За целите на настоящата препоръка се използва определението за „доброволчество“, установено в Регламент (ЕС) 2021/888 на Европейския парламент и на Съвета от 20 май 2021 г. за създаване на програма „Европейски корпус за солидарност“, а именно „дейност за солидарност, която се извършва за срок до 12 месеца като доброволна неплатена
                  38
                дейност, която допринася за постигането на общото благо“. Когато съществуващи в държавите членки транснационални схеми предвиждат дейности за солидарност с продължителност над 12 месеца, които иначе отговарят на определението за доброволчество, те следва да се считат за доброволчество за целите на настоящата препоръка и да бъдат включени в нейния обхват.
            
         
         
            
               2.Младежкото доброволчество съгласно настоящата препоръка обхваща доброволчеството в целия ЕС, извършвано от граждани на ЕС или граждани на трети държави, които пребивават в една държава членка и се преместват във втора държава членка с цел доброволческа дейност по линия на Европейския корпус за солидарност или на национална трансгранична доброволческа схема в държавите членки. Доколкото е възможно, действията, предприети от държавите членки и Комисията в отговор на настоящата препоръка, следва също така да вземат предвид доброволческите дейности между държавите членки и трети държави. Доброволческите дейности не следва да оказват неблагоприятно въздействие върху потенциална или съществуваща платена професионална дейност, нито да се разглеждат като заместител на такава дейност. Термините „младеж“ и „млад“ обхващат възрастовата група от 18 до 30 години.
            
            
               3.„Млади хора с по-малко възможности“ означава млади хора, които срещат трудности, които им пречат да имат ефективен достъп до възможности, поради причини от икономическо, социално, културно, географско или здравословно естество или свързани с мигрантския им произход, или поради увреждания и образователни затруднения, или поради всякакви други причини, включително такива, които могат да доведат до дискриминация по член 12 от Хартата на основните права на Европейския съюз
                  39
               .
            
            
            
               ПРЕПОРЪЧВА НА ДЪРЖАВИТЕ ЧЛЕНКИ:
            
            
               Да продължат да насърчават транснационалното доброволчество в Европа и извън нея, като същевременно надлежно отчитат националните рамки и законодателство в областта на доброволческите дейности и цялостните национални приоритети на държавите членки, съществуващите възможности на местно равнище и режимите за публични разходи.
            
            
               За тази цел да способстват за разработването на следните насоки за действие: 
            
            
               1.Обмисляне на мерки, допринасящи за разработването на адекватна и ясна законодателна уредба и рамка за нейното изпълнение във връзка със здравето, безопасността и сигурността на участниците в транснационални доброволчески дейности, като: 
            
            
               а)се гарантира, че организаторите, участващи в осъществяването на доброволческите дейности, разполагат с ясни и надеждни процедури за полагане на грижи и подпомагане на доброволците в случай на кризи, извънредни ситуации и други непредвидени обстоятелства;
            
            
               б)се гарантира, че всички доброволци могат да се възползват от адекватно и непрекъснато социалноосигурително покритие (включително чрез разработване на варианти за застраховане за конкретни групи доброволци, например млади хора с увреждания, в тясно сътрудничество с доставчиците на застрахователни услуги);
            
            
               в)се разгледат допълнително съответните разпоредби за социална закрила чрез подходящите съществуващи форуми на ЕС с цел максимално оползотворяване на възможностите, предоставяни от законодателството на ЕС и националните законодателства.
            
            
               2.Предоставяне на информация и повишаване на осведомеността относно правата на доброволците, установени в специалната уредба, посочена по-горе, по-конкретно:
            
            
               а)предоставяне на практическа и изчерпателна информация за доброволците относно националните правни и административни норми, уреждащи доброволчеството, и последиците от доброволчеството в друга държава членка за съществуващите и бъдещите социалноосигурителни права на доброволеца
                  40
                (както за приеманите, така и за изпращаните доброволци от ЕС), на специално създаден за целта национален уебсайт, достъпен за хора с увреждания; 
            
            
               б)насърчаване на организаторите на съществуващи национални трансгранични доброволчески схеми да посочват съответните национални и европейски уебсайтове
                  41
                , на които се предоставя информация на доброволците за техните права, задължения и приложими правила по отношение на доброволчеството в друга държава членка. 
            
            
               3.Повишаване на качеството на възможностите за доброволчество чрез подпомагане на организаторите на доброволчески дейности в рамките на националните схеми в усилията им за изграждане на капацитет. По-специално това може да бъде постигнато, като:
            
            
               а)се насърчат организаторите както в изпращащите, така и в приемащите държави членки да си сътрудничат, включително чрез предоставяне на достатъчно информация за доброволческата дейност, нейните организатори и доброволеца, така че да се даде възможност на двете страни да вземат информирано решение относно устойчивостта на дейността и да изпълнят всички правни изисквания;
            
            
               б)се насърчат организаторите на доброволчески дейности, включително тези, които организират доброволчески дейности с търговска цел
                  42
               , да поставят акцент върху качеството, наред с другото, като организират доброволческите дейности въз основа на анализ, който отговаря на установими нужди и води до положителни резултати в местните общности. 
            
            
               в)се насърчат организаторите на транснационални доброволчески дейности да поставят подходящ акцент върху учебното измерение на доброволческите дейности, включително изучаването на езици при транснационално доброволчество;
            
            
               г)се подкрепят организаторите на доброволчески дейности с цел по по-систематично и широко използване на съществуващите национални рамки или рамки на ЕС (т.е. Youthpass и Европас) в подкрепа на установяването, документирането и валидирането на учебните резултати от доброволчески дейности; 
            
            
               д)се признава младежката работа като един от основните инструменти за качествено развитие на доброволческите дейности в ЕС и се допринесе по този начин за изпълнението на Европейската програма за младежката работа
                  43
               ;
            
            
               е)се подкрепя обучението на младежки работници, признавайки тяхната ключова роля за придружаването и насочването на младите доброволци чрез висококачествен доброволчески опит;
            
         
         
            
               ж)се насърчават организаторите на транснационални доброволчески дейности да кандидатстват за знака за качество на Европейския корпус за солидарност; 
            
            
               з)се разработват и популяризират общи стандарти за качество на доброволчеството, като същевременно се черпи вдъхновение от всеобхватната система от мерки за качество, подкрепа, приобщаване и сертифициране, съдържащи се в Регламент (ЕС) 2021/888
                  44
               , когато това е осъществимо в национален контекст;
            
            
               и)се приемат мерки, за да се гарантира, че доброволческите дейности не водят до заместване на работни места.
            
            
               4.Гарантиране, че достъпът до транснационални доброволчески дейности е реалистична възможност за всички млади хора, в това число за тези с по-малко възможности, включително като:
            
            
               а)се подкрепя създаването и/или функционирането на национални портали и регионални и местни структури за предоставяне на информация и насоки относно съществуващите възможности за доброволчество във формати, които са достъпни за хората с увреждания, за младите потенциални доброволци, включително младите хора с по-малко възможности, организациите на гражданското общество/организациите за солидарност и други заинтересовани страни в областта. Тези структури могат да включват мрежи на бивши възпитаници и местни младежки работници, използвайки техния капацитет за овластяване и подкрепа на потенциалните кандидати за доброволческа дейност, и когато е уместно, биха могли да работят във връзка с националните агенции, изпълняващи Европейския корпус за солидарност;
            
            
               б)се улеснява достъпът до транснационален доброволчески опит за младите хора с по-малко възможности чрез разпространение на целенасочена информация и популяризиране от страна на съответните организации и мрежи
                  45
               , включително чрез повишаване на осведомеността относно значението на междукултурните компетентности и изучаването на чужди езици като трамплин към транснационалната мобилност;
            
            
               в)се насърчат организаторите на доброволчески дейности да окуражават социалното приобщаване, по-специално на младите хора в неравностойно положение, включително чрез осигуряване на разумни и подходящи улеснения, както и осигуряване на достъпност за хората с увреждания;
            
            
               г)се подпомагат съответните организации и мрежи при популяризирането на краткосрочните доброволчески дейности, доброволческите дейности на непълно работно време и местните доброволчески дейности като потенциална първа стъпка към участие в транснационални дейности и се предоставя допълнителна целенасочена подкрепа за развитието на възможности за доброволчество, предназначени за младите хора, които не могат да участват във физическа транснационална мобилност поради различни причини, по-специално като се предлагат цифрови или смесени възможности за доброволчество;
            
            
               д)се подкрепят организаторите на доброволчески дейности за разработването на аспекти на приобщаване на младите хора с по-малко възможности в техните проекти
                  46
               , наред с другото чрез свързването им с експерти от службите, отговарящи за насърчаването на социалното приобщаване, които биха могли да ги подкрепят и обучават;
            
            
               е)се предоставя целенасочена подкрепа за развитието на доброволчески дейности, които насърчават специално приобщаването, равенството и овластяването на групи в неравностойно положение или групи, изложени на риск от дискриминация, стимулирайки младите доброволци от тези общности да участват в доброволчество и да действат като модели за подражание в собствената си общност;
            
            
               ж)се популяризират допълнително съществуващите транснационални инструменти, които могат да подпомогнат младежката мобилност, като например карти за мобилност, и се насърчава тяхното използване във всички транснационални доброволчески дейности
                  47
               ;
            
            
               з)се разрешат, когато е възможно и без да се засягат достиженията на правото от Шенген и правото на Съюза относно влизането и пребиваването на граждани на трети държави, административните и практическите въпроси, които създават трудности при получаването на визи за дългосрочно пребиваване и/или разрешения за пребиваване за граждани на трети държави с цел доброволческа дейност.
            
            
               5.Повишаване на осведомеността относно ползите от транснационалните доброволчески дейности чрез мерки за информиране, ориентиране и популяризиране. Обръщане на особено внимание на това да се достигне в еднаква степен до младите хора с по-малко възможности. Това включва популяризиране на факта, че:
            
            
               а)доброволческите дейности дават възможност на младите хора да допринасят по конкретен начин за преодоляване на обществените предизвикателства;
            
            
               б)доброволческият опит дава тласък на личностното, образователното, социалното, гражданското и професионалното развитие на младите хора и им помага да развият умения и компетентности, необходими и ценени на пазара на труда;
            
            
               в)съществуват рамки в подкрепа на установяването, документирането и валидирането на учебните резултати от доброволчески дейности (включително Youthpass и Европас), по-специално чрез действия с участието на националните заинтересовани страни в секторите на образованието, обучението, заетостта, социалните услуги и младежта.
            
            
               6.Подкрепа и насърчаване на дейности за изграждане на общности, свързани с доброволчеството. Това включва:
            
            
               а)окуражаване на функционирането на мрежи от доброволци, действащи в рамките на съществуващите национални схеми, особено тези, които имат дългосрочна визия, т.е. не са свързани или ограничени от продължителността на отделните проекти;
            
            
               б)популяризиране на съществуващите европейски мрежи, свързани с доброволчеството, по-специално Европейската мрежа за солидарност и мрежата Europeers, както и други ресурси и платформи, достъпни чрез портала на Европейския корпус за солидарност на Европейския младежки портал;
            
            
               в)насърчаване на бившите доброволци да споделят своя опит чрез младежки мрежи, учебни заведения и семинари в ролята си на посланици или членове на мрежа, както и да обучават настоящи или бъдещи доброволци;
            
         
         
            
               г)насърчаване на организаторите на доброволчески дейности да подкрепят доброволците при интеграцията им в приемащата общност по време на тяхната дейност и в продължаването на участието им в доброволчески дейности след завръщането им у дома, със специален акцент върху подпомагането на младите хора с по-малко възможности.
            
            
               7.Проучване на нови тенденции и алтернативни измерения и формати на доброволчеството, включително чрез: 
            
            
               а)насърчаване, тестване на формати и събиране на доказателства за цифровото доброволчество, включително в транснационален контекст като допълнение към физическата мобилност или като самостоятелен формат на доброволческите дейности. Това може да бъде от особено значение за подобряване на достъпа до доброволчество за младите хора с по-малко възможности;
            
            
               б)признаване на стойността и насърчаване на междупоколенческото доброволчество като ценен принос за преодоляване на предизвикателствата, пред които е изправено застаряващото общество, както и като начин за ангажиране на младите хора в диалог между поколенията, способстващ за предаването на знания между поколенията и подобряването на социалното сближаване.
            
            
               8.Създаване на синергия, взаимно допълване и приемственост между доброволческите схеми и инициативи, съществуващи на европейско равнище и (на различни равнища) в отделните държави членки. Това включва например:
            
            
               а)обмен на информация между държавите членки относно съществуващите доброволчески схеми, включително националните схеми за гражданска служба, когато съществуват такива, и предаване на тази информация на Европейската комисия с цел да се способства за публикуването ѝ на Европейския младежки портал, Youth Wiki и разработването на най-добри практики;
            
            
               б)обмисляне на мерки, които биха насърчили и подкрепили предаването на най-добри практики от други доброволчески схеми.
            
            
               9.Подкрепа за доброволчески дейности, които имат пълноценен принос за преодоляването на предизвикателствата, свързани с климата и околната среда, като:
            
            
               а)насърчаване на интегрирането на екологични практики във всички доброволчески проекти и дейности, както и насърчаване на екологично устойчиво и отговорно поведение сред участниците и участващите организации; 
            
            
               б)насърчаване на намаляването на екологичния отпечатък от доброволческите дейности, например чрез намаляване на отпадъците, рециклиране и използване на устойчиви транспортни средства;
            
            
               в)насърчаване на развитието на доброволчески дейности, занимаващи се с опазването на околната среда, устойчивостта, свързаните с климата цели и предотвратяването на бедствия и възстановяването от тях.
            
            
               10.Включване на информация относно напредъка в следването на настоящата препоръка в редовните актуализации, извършвани по линия на Стратегията на ЕС за младежта, по-специално като част от инструментите за планиране на бъдещите национални дейности.
            
            
            
               ПРИКАНВА КОМИСИЯТА:
            
            
               1.Да подкрепи държавите членки в следването на настоящата препоръка чрез механизмите и инструментите за сътрудничество на Стратегията на ЕС за младежта и програмите на ЕС за младежта, по-специално Европейския корпус за солидарност.
            
            
               2.Да способства за взаимното обучение и обмена между държавите членки и всички съответни заинтересовани страни на различните равнища чрез дейности като партньорско обучение, партньорски консултации, експертни групи, работа в мрежи и други структури за сътрудничество, включително с акцент върху синергията и взаимното допълване между схемите на равнище ЕС и на национално равнище, включително националните схеми за гражданска служба, когато съществуват такива. За тази цел да се използват съществуващите пространства като Youth Wiki и Европейския младежки портал, където ресурсите и знанията могат да бъдат споделяни между държавите членки и неправителствените организации (НПО) на различните равнища.
            
            
               3.Да проучи новите тенденции и формати на доброволчеството чрез събиране на доказателства, разработване на най-добри практики и изготвяне на насоки и наръчници, по-специално по отношение на цифровото или смесеното доброволчество и междупоколенческото доброволчество.
            
            
               4.Да популяризира и информира за европейските възможности за младежко доброволчество, включително за хората с по-малко възможности, чрез Европейския младежки портал, чрез който е достъпен инструментът за регистрация за дейности за солидарност по линия на Европейския корпус за солидарност. В сътрудничество с държавите членки да включи в Европейския младежки портал хипервръзки към съответните национални уебсайтове
                  48
               .
            
            
               5.Да способства за транснационалното доброволчество на младите хора с увреждания, като предложи до края на 2023 г. създаването на карта на ЕС за хора с увреждания, която да бъде признавана във всички държави — членки на ЕС. В предложението да се вземе предвид опитът от текущия пилотен проект за карта на ЕС за хора с увреждания в осем държави членки
                  49
                и от европейската карта за паркиране за хора с увреждания.
            
            
               6.Да положи допълнителни усилия за развитието, насърчаването и предоставянето на подкрепа за използването на съществуващите инструменти на ЕС, които подпомагат валидирането на резултатите от неформалното и информалното учене, по-специално Youthpass и платформата „Европас“, включително чрез европейски цифрови удостоверения за учене. 
            
         
         
            
               7.Да подкрепи научните изследвания и събирането на данни относно дългосрочното въздействие на доброволчеството и дейностите за солидарност за отделните лица и организациите, както и за обществото, включително извлечените поуки и отражението на пандемията от COVID-19 върху доброволческия сектор и неговата готовност за подобни кризи, чрез изследвания, проучвания, статистически данни, научни изследвания и анализ на данни.
            
            
               8.Да използва инструментите за планиране на бъдещите национални дейности, за да събере информация за напредъка на държавите членки в следването на настоящата препоръка.
            
            
               9.Да докладва относно използването на Препоръката на Съвета в контекста на работата по изпълнението на Стратегията на ЕС за младежта и на Стратегическата рамка за европейско сътрудничество в областта на образованието и обучението с оглед на постигането на европейското пространство за образование и по-нататък.
            
            
               Настоящата препоръка заменя Препоръката на Съвета от 20 ноември 2008 г. относно мобилността на младите доброволци в Европейския съюз.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        
                  
                     Регламент (ЕС) 2021/888 на Европейския парламент и на Съвета от 20 май 2021 г. за създаване на програма „Европейски корпус за солидарност“ и за отмяна на регламенти (ЕС) 2018/1475 и (ЕС) № 375/2014 (europa.eu)
                  
               
               
                  
                     (2)
                  
                        ОВ C 319, 13.12.2008 г., стр. 8—10.
               
               
                  
                     (3)
                  
                        ОВ C 456, 18.12.2018 г., стр. 1—22.
               
               
                  
                     (4)
                  
                        Съобщение на Комисията до Европейския парламент, Съвета, Европейския икономически и социален комитет и Комитета на регионите относно постигането на европейското пространство за образование до 2025 г., COM(2020)625 final, достъпно на 
                  EUR-Lex - 52020DC0625 - BG - EUR-Lex (europa.eu)
               
               
                  
                     (5)
                  
                        Резолюция на Съвета относно стратегическа рамка за европейско сътрудничество в областта на образованието и обучението с оглед на европейското пространство за образование и отвъд него (2021—2030 г.), ОВ C 66, 26.2.2021 г., достъпна на 
                  https://eur-lex.europa.eu/legal-content/BG/ALL/?uri=CELEX:32021G0226(01)
               
               
                  
                     (6)
                  
                        
                  https://eur-lex.europa.eu/legal-content/BG/TXT/PDF/?uri=CELEX:52021DC0636&qid=1642162454994&from=BG
               
               
                  
                     (7)
                  
                        Цифровото доброволчество, наричано още виртуално доброволчество или онлайн доброволчество, означава доброволчески дейности, извършвани чрез технологии и инструменти, свързани с интернет, при които обикновено няма физическа мобилност.
               
               
                  
                     (8)
                  
                        Практиката доброволческата дейност да се съчетава с ваканция, при която хората участват в дейности за солидарност като неразделна част от своята ваканция и за която те плащат (наричана още „доброволчески туризъм“ в изследванията и медиите).
               
               
                  
                     (9)
                  
                        Следва да се припомни, че с Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социална сигурност се урежда координацията на социалноосигурителните права, включително на обезщетенията за болест, в трансгранични ситуации и се прилага за доброволците, които се движат между държавите членки.
               
               
                  
                     (10)
                  
                        В периода 2018—2020 г. Европейският корпус за солидарност бе уреден с Регламент (ЕС) 2018/1475 на Европейския парламент и на Съвета от 2 октомври 2018 г. за установяване на правната рамка на Европейския корпус за солидарност и за изменение на Регламент (ЕС) № 1288/2013, Регламент (ЕС) № 1293/2013 и Решение № 1313/2013/ЕС (ОВ L 250, 4.10.2018 г., стр. 1—20). За периода 2021—2027 г. Европейският корпус за солидарност е уреден с Регламент (ЕС) 2021/888 на Европейския парламент и на Съвета от 20 май 2021 г. за създаване на програма „Европейски корпус за солидарност“ и за отмяна на регламенти (ЕС) 2018/1475 и (ЕС) № 375/2014 (OB L 202, 8.6.2021 г., стр. 32—54).
               
               
                  
                     (11)
                  
                        
                  
                     Решение за изпълнение на Комисията — Рамка от мерки за приобщаване по програмите „Еразъм+“ и „Европейски корпус за солидарност“ за 2021—2027 г. |
                  
                  
                      Еразъм+ (europa.eu)
                  
                  , прието на 22 октомври 2021 г.
               
               
                  
                     (12)
                  
                        
                  Youthpass
               
               
                  
                     (13)
                  
                        
                  
                     Регистър на документите на Комисията — COM(2021)634 (europa.eu)
                  
               
               
                  
                     (14)
                  
                        COM(2020) 565 final, 18.9.2020 г., COM(2020) 620 final, 9.10.2020 г., COM(2020) 698 final, 12.11.2020 г., COM(2021) 101 final, 3.3.2021 г.)
               
               
                  
                     (15)
                  
                        
                  
                     Оценка на Стратегията на ЕС за младежта и Препоръката на Съвета относно мобилността на младите доброволци (europa.eu)
                  
                   SWD (2017) 281
               
               
                  
                     (16)
                  
                        
                  
                     Младежко доброволчество — работа по проекти в други държави от ЕС (актуализация)
                  
               
               
                  
                     (17)
                  
                        Study on removing obstacles to cross-border solidarity activities (Проучване относно отстраняването на пречките пред трансграничните дейности за солидарност), PPMI Group в сътрудничество с EPRD, 2020, https://op.europa.eu/bg/publication-detail/-/publication/1a7042cb-e678-11ea-ad25-01aa75ed71a1
               
               
                  
                     (18)
                  
                        
                  https://ec.europa.eu/info/law/better-regulation/have-your-say/initiatives/12774-Youth-volunteering-working-on-projects-in-other-EU-countries-update-/public-consultation_bg
               
               
                  
                     (19)
                  
                        Също като бележка под линия 18.
               
               
                  
                     (20)
                  
                        Promoting the mobility of young volunteers and cross-border solidarity, a practical toolbox for actors and stakeholders in the field of youth and recommendations for policymakers (Насърчаване на мобилността на младите доброволци и трансграничната солидарност — практически инструментариум за участниците и заинтересованите страни в областта на младежта и препоръки за създателите на политики), разработен от експертната група, създадена от Европейската комисия в подкрепа на процеса на преразглеждане на Препоръката на Съвета от 2008 г. относно мобилността на младите доброволци, 2021 г. (работа, извършена между септември 2019 г. и септември 2020 г.).
               
               
                  
                     (21)
                  
                        Експертна група по мобилността на младите доброволци и трансграничната солидарност, информационен документ в подкрепа на Комисията при преразглеждането на Препоръката на Съвета от 2008 г. относно мобилността на младите доброволци, Ecorys, февруари 2020 г.
               
               
                  
                     (22)
                  
                        Харта на основните права на ЕС (ОВ C 326, 26.10.2012 г., стр. 391).
               
               
                  
                     (23)
                  
                        
                  https://ec.europa.eu/commission/presscorner/detail/bg/SPEECH_21_4701
               
               
                  
                     (24)
                  
                        
                  Приети текстове —Въздействието на Covid-19 върху младежта и спорта — сряда, 10 февруари 2021 г. (europa.eu)
               
               
                  
                     (25)
                  
                        ОВ C 456, 18.12.2018 г., стр. 1—22.
               
               
                  
                     (26)
                  
                        
                  https://eur-lex.europa.eu/legal-content/BG/TXT/PDF/?uri=CELEX:52021DC0636&qid=1642502387305&from=BG
               
               
                  
                     (27)
                  
                        https://eur-lex.europa.eu/legal-content/BG/TXT/PDF/?uri=CELEX:42018Y1218(01)&qid=1578414694481&from=BG
               
               
                  
                     (28)
                  
                        Оценка на Стратегията на ЕС за младежта и Препоръката на Съвета относно мобилността на младите доброволци, 2017.
               
               
                  
                     (29)
                  
                        Promoting the mobility of young volunteers and cross-border solidarity, a practical toolbox for actors and stakeholders in the field of youth and recommendations for policymakers (Насърчаване на мобилността на младите доброволци и трансграничната солидарност — практически инструментариум за участниците и заинтересованите страни в областта на младежта и препоръки за създателите на политики), разработен от експертната група, създадена от Европейската комисия в подкрепа на процеса на преразглеждане на Препоръката на Съвета от 2008 г. относно мобилността на младите доброволци, 2021 г. (работа, извършена между септември 2019 г. и септември 2020 г.).
               
               
                  
                     (30)
                  
                        Съобщение на Комисията до Европейския парламент, Съвета, Европейския икономически и социален комитет и Комитета на регионите относно постигането на европейското пространство за образование до 2025 г., COM(2020)625 final, достъпно на 
                  EUR-Lex - 52020DC0625 - BG - EUR-Lex (europa.eu)
               
               
                  
                     (31)
                  
                        Следва да се припомни, че с Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социална сигурност се урежда координацията на социалноосигурителните права, включително на обезщетенията за болест, в трансгранични ситуации и се прилага за доброволците, които се движат между държавите членки.
               
               
                  
                     (32)
                  
                        ОВ L 295, 21.11.2018 г., стр. 32, приложение I, раздел Д. Изпълнено чрез портала „Вашата Европа“: 
                  Your Europe (europa.eu)
               
               
                  
                     (33)
                  
                        COM(2020) 758 final
               
               
                  
                     (34)
                  
                        Youthpass е основният инструмент за признаване и валидиране, който е на разположение на всички участници в програмата „Еразъм +“ и Европейския корпус за солидарност, за да отразят своя учебен процес и да документират учебните си резултати в сертификата Youthpass.
               
               
                  
                     (35)
                  
                        С Решение (ЕС) 2018/646 на Европейския парламент и на Съвета от 18 април 2018 г. относно обща рамка за предоставяне на по-добри услуги в областта на уменията и квалификациите („Европас“) и за отмяна на Решение № 2241/2004/ЕО (ОВ L 112, 2.5.2018 г., стр. 42—50) се установява европейска рамка за подпомагане на прозрачността и разбирането на уменията и квалификациите, придобити в среда на формално, неформално и самостоятелно учене, включително чрез практически опит, мобилност и доброволческа дейност.
               
               
                  
                     (36)
                  
                        ОВ C 398, 22.12.2012 г., стр. 1—5.
               
               
                  
                     (37)
                  
                        
                  
                     Оценка на Стратегията на ЕС за младежта и Препоръката на Съвета относно мобилността на младите доброволци (europa.eu)
                  
                  , март 2016 г.
               
               
                  
                     (38)
                  
                        Доброволците не получават заплащане за времето си, но обикновено ограничени разходи за път, храна или настаняване и/или други малки лични разходи мога да бъдат покрити.
               
               
                  
                     (39)
                  
                        Вж. същото определение в Регламент (ЕС) 2021/888, член 2, параграф 4.
               
               
                  
                     (40)
                  
                        Включително информация относно процедурите за кандидатстване за Европейска здравноосигурителна карта (ЕЗОК) и подробна информация за това, което се покрива и не се покрива от националните системи за здравеопазване.
               
               
                  
                     (41)
                  
                        Многоезичният портал „Вашата Европа“ съгласно Регламент (ЕС) 2018/1724, ОВ L 295; разделът Youth Wiki на Европейския младежки портал; информацията на портала EUROPA, например за ЕЗОК: 
                  Подаване на заявление за карта — Заетост, социални въпроси и приобщаване — Европейска комисия (europa.eu)
               
               
                  
                     (42)
                  
                        Практиката доброволческата дейност да се съчетава с ваканция, при която хората участват в дейности за солидарност като неразделна част от туристическо посещение, за което плащат.
               
               
                  
                     (43)
                  
                        Резолюция на Съвета и представителите на правителствата на държавите членки, заседаващи в рамките на Съвета, относно рамката за създаване на Европейска програма за младежката работа (2020/C 415/01)
               
               
                  
                     (44)
                  
                        Регламент (ЕС) 2021/888 на Европейския парламент и на Съвета от 20 май 2021 г. за създаване на програма „Европейски корпус за солидарност“ и за отмяна на регламенти (ЕС) 2018/1475 и (ЕС) № 375/2014 (ОВ L 202, 8.6.2021 г., стр. 32). 
               
               
                  
                     (45)
                  
                        Вж. „Насоки за прилагане. Стратегия за приобщаване и многообразие в рамките на програма „Еразъм+“ и Европейския корпус за солидарност“ за упътване как да се направи това: 
                  https://ec.europa.eu/programmes/erasmus-plus/resources/implementation-guidelines-erasmus-and-european-solidarity-corps-inclusion-and-diversity_bg
               
               
                  
                     (46)
                  
                        
                  В съответствие със стратегиите на ЕС за равенство и рамките на политиката за приобщаване, предназначени за конкретни дискриминирани групи и групи в неравностойно положение, приети в периода 2020—2021 г.: План за действие на ЕС за борба с расизма за периода 2020—2025 г. (COM(2020) 565 final, 18.9.2020 г.), Стратегическа рамка на ЕС за равенство, приобщаване и участие на ромите (COM(2020) 620 final, 9.10.2020 г.), Стратегия за равнопоставеност на ЛГБТИК (COM(2020) 698 final, 12.11.2020 г.), План за действие за интеграция и приобщаване (COM(2020) 758 final, 24.11.2020 г.), Стратегия за правата на хората с увреждания (COM(2021) 101 final, 3.3.2021 г.).
               
               
                  
                     (47)
                  
                        Това вече е добра практика на бившата Европейска доброволческа служба, а сега и на Европейския корпус за солидарност, който предоставя безплатна Европейска младежка карта на всеки доброволец.
               
               
                  
                     (48)
                  
                        С информацията, предвидена в точка 2, буква а) от настоящата препоръка, както и с информация за националните доброволчески схеми.
               
               
                  
                     (49)
                  
                        
                  Карта на ЕС за хора с увреждания — Заетост, социални въпроси и приобщаване — Европейска комисия (europa.eu)